Tracey Lange eersdaags op KFM | Netwerk24
Tracey Lange eersdaags op KFM
Deur Cara-Lee Dorfling 05 Mei 2018 09:43
Tracey Lange Foto: Argief
Minder as drie maande nadat die bekende radio- en televisieaanbieder Tracey Lange haar oorfone opgehang het, is sy aanstaande maand terug om luisteraars op radio te vermaak.
Dié keer sal Lange by KFM agter die mikrofoon inskuif om die laatoggend-program aan te bied.
“Ek is baie, baie opgewonde. Radio het nie net in my hart ingekruip nie, dit is my bloed, ek het dit die eerste dag besef toe ek op radio was,” het Lange hoorbaar opgewonde gesê.
Die aankondiging van KFM volg kort ná Lange se laaste dag as omroeper by Heart FM in middel Maart. Ten tyde van haar bedanking het sy al hoe meer versoeke ontvang om TV-programme aan te bied en wou sy daarop fokus.
Lange, ’n aanbieder van Bravo! op kykNET, sê KFM het haar oorreed om haar by hul span aan te sluit.
“Ek was gereed om vir eers totsiens te sê aan radio, maar KFM het toe gekom en gesê hulle gaan my help waar hulle kan. En om eerlik te wees, ek het radio die afgelope tyd baie gemis.”
Sy sal in Junie weer terug op die lug wees en verklap dat haar program op mense gefokus sal wees.
“Die program sal definitief op die gemeenskap fokus. Ons gaan luister na die luisteraars, nie hulle na ons nie. Dit gaan oor lekker mense handel, ’n prettige program vir die mense,” het Lange dit kortliks opgesom.
Luidens ’n verklaring van KFM sal Lange se program weeksdae tussen 09:00 en 12:00 aangebied word, waarna Ryan O’Connor van 12:00 tot 15:00 op die lug sal wees, en Carl Wastie van 15:00 tot 19:00.
Meer oor: Kyknet | Televisie | Kfm | Radio
Tracey sê sy en Avukile is g’n ‘power couple’
Tracey Lange: ‘Ek’s ’n stil, Afrikaanse meisie ...’
Tracey Lange groet by Heart FM